Document ID: 32014D0833

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 25ης Νοεμβρίου 2014
για ορισμένα προστατευτικά μέτρα σχετικά με πρόσφατες εστίες υψηλής παθογονικότητας γρίπης των πτηνών του υποτύπου H5Ν8 στις Κάτω Χώρες
[κοινοποιηθείσα υπό τον αριθμό C(2014) 9126]
(Το κείμενο στην ολλανδική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2014/833/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4,
Έχοντας υπόψη την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4,
Εκτιμώντας τα ακόλουθα:
(1)
Η γρίπη των πτηνών είναι μια λοιμώδης ιογενής νόσος των πτηνών, συμπεριλαμβανομένων των πουλερικών. Οι λοιμώξεις από τους ιούς της γρίπης των πτηνών σε κατοικίδια πουλερικά προκαλούν δύο κύριες μορφές της εν λόγω νόσου, οι οποίες διακρίνονται από τη λοιμοτοξικότητά τους. Η χαμηλής παθογονικότητας μορφή της νόσου κατά κανόνα προκαλεί ήπια μόνο συμπτώματα, ενώ η υψηλής παθογονικότητας μορφή της έχει ως αποτέλεσμα πολύ υψηλά ποσοστά θνησιμότητας στα περισσότερα είδη πουλερικών. Η εν λόγω νόσος μπορεί να έχει σοβαρό αντίκτυπο στην κερδοφορία της πτηνοτροφίας.
(2)
Η γρίπη των πτηνών απαντάται κυρίως στα πτηνά, αλλά σε ορισμένες περιπτώσεις μπορεί να εμφανιστούν λοιμώξεις και σε ανθρώπους, μολονότι ο κίνδυνος είναι γενικά πολύ περιορισμένος.
(3)
Σε περίπτωση εμφάνισης εστίας της γρίπης των πτηνών, υπάρχει κίνδυνος ο παράγοντας της νόσου να εξαπλωθεί σε άλλες πτηνοτροφικές εκμεταλλεύσεις με πουλερικά ή άλλα πτηνά σε αιχμαλωσία. Ως εκ τούτου, η νόσος μπορεί να εξαπλωθεί από το ένα κράτος μέλος στο άλλο ή σε τρίτες χώρες, μέσω του εμπορίου ζώντων πτηνών ή των προϊόντων τους.
(4)
Η οδηγία 2005/94/ΕΚ του Συμβουλίου (3) θεσπίζει ορισμένα προληπτικά μέτρα που αφορούν την επιτήρηση και την έγκαιρη ανίχνευση της γρίπης των πτηνών και τα ελάχιστα μέτρα καταπολέμησης που πρέπει να εφαρμόζονται σε περίπτωση εμφάνισης εστίας της νόσου αυτής στα πουλερικά ή σε άλλα πτηνά σε αιχμαλωσία. Η εν λόγω οδηγία προβλέπει τη δημιουργία ζωνών προστασίας και επιτήρησης σε περίπτωση εμφάνισης εστίας υψηλής παθογονικότητας γρίπης των πτηνών.
(5)
Μετά την κοινοποίηση, από τις Κάτω Χώρες, της εμφάνισης εστίας υψηλής παθογονικότητας γρίπης των πτηνών του υποτύπου H5Ν8 σε εκμετάλλευση ορνίθων ωοπαραγωγής στο Hekendorp στην επαρχία της Ουτρέχτης, στις 16 Νοεμβρίου 2014, εκδόθηκε η εκτελεστική απόφαση 2014/808/ΕΕ της Επιτροπής (4). Ως προληπτικό μέτρο, και προκειμένου να αξιολογήσουν την κατάσταση και να ελαχιστοποιήσουν τον κίνδυνο περαιτέρω πιθανής εξάπλωσης από την επιβεβαιωμένη εστία, οι ολλανδικές αρχές απαγόρευσαν προσωρινά τις μετακινήσεις ζώντων πουλερικών και ορισμένων προϊόντων πουλερικών σε όλη την επικράτεια του εν λόγω κράτους μέλους.
(6)
Η εκτελεστική απόφαση 2014/808/ΕΕ προβλέπει ότι οι ζώνες προστασίας και επιτήρησης που καθορίστηκαν από τις Κάτω Χώρες, σύμφωνα με την οδηγία 2005/94/ΕΚ, πρέπει να περιλαμβάνουν τουλάχιστον τις περιοχές που αναφέρονται ως ζώνες προστασίας και επιτήρησης στο παράρτημα της εν λόγω εκτελεστικής απόφασης. Η εκτελεστική απόφαση 2014/808/ΕΕ προβλέπεται να εφαρμοστεί έως τις 22 Δεκεμβρίου 2014.
(7)
Τα προσωρινά προστατευτικά μέτρα που τέθηκαν σε εφαρμογή μετά την εμφάνιση της εστίας στο Hekendorp στις Κάτω Χώρες επανεξετάστηκαν στο πλαίσιο της μόνιμης επιτροπής φυτών, ζώων, τροφίμων και ζωοτροφών στις 20 Νοεμβρίου 2014.
(8)
Στις 21 Νοεμβρίου 2014 επιβεβαιώθηκαν δύο ακόμη εστίες στις Κάτω Χώρες, σε μια άλλη εκμετάλλευση ορνίθων ωοπαραγωγής στο Ter Aar στην επαρχία Zuid-Holland και σε μια εκμετάλλευση πουλερικών αναπαραγωγής στο Kamperveen στην επαρχία Overijssel. Εφαρμόστηκαν αμέσως τα μέτρα που προβλέπονται από την οδηγία 2005/94/ΕΚ, συμπεριλαμβανομένου του καθορισμού ζωνών προστασίας και επιτήρησης. Οι Κάτω Χώρες αποφάσισαν επίσης να επιβάλουν εκ νέου προσωρινή απαγόρευση της διακίνησης ζώντων πουλερικών και ορισμένων προϊόντων πουλερικών σε όλη την επικράτεια του εν λόγω κράτους μέλους.
(9)
Ο κατάλογος των ζωνών προστασίας και επιτήρησης που ορίζονται στο παράρτημα της εκτελεστικής απόφασης 2014/808/ΕΕ θα πρέπει να επικαιροποιηθεί, ώστε να ληφθεί υπόψη ο καθορισμός των ζωνών προστασίας και επιτήρησης γύρω από τις δύο εστίες στο Ter Aar και στο Kamperveen, όπου εφαρμόζονται τα μέτρα που προβλέπονται από την οδηγία 2005/94/ΕΚ.
(10)
Για να προληφθεί τυχόν περιττή διαταραχή στο εμπόριο εντός της Ένωσης και να αποφευχθεί η επιβολή αδικαιολόγητων φραγμών στο εμπόριο από τρίτες χώρες, είναι αναγκαίο να καθοριστούν, σε ενωσιακό επίπεδο, οι ζώνες προστασίας και επιτήρησης που ορίστηκαν στις Κάτω Χώρες, σε συνεργασία με το εν λόγω κράτος μέλος, και να οριστεί η διάρκεια της εν λόγω περιφερειοποίησης.
(11)
Για λόγους σαφήνειας, η εκτελεστική απόφαση 2014/808/ΕΕ θα πρέπει να καταργηθεί και να αντικατασταθεί από την παρούσα απόφαση.
(12)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι Κάτω Χώρες εξασφαλίζουν ότι οι ζώνες προστασίας και επιτήρησης που έχουν καθοριστεί σύμφωνα με το άρθρο 16 παράγραφος 1 της οδηγίας 2005/94/ΕΚ περιλαμβάνουν τουλάχιστον τις περιοχές που απαριθμούνται ως ζώνες προστασίας και επιτήρησης στα μέρη A και Β του παραρτήματος της παρούσας απόφασης.
Άρθρο 2
Η εκτελεστική απόφαση 2014/808/ΕΕ καταργείται.
Άρθρο 3
Η παρούσα απόφαση απευθύνεται στο Βασίλειο των Κάτω Χωρών.
Βρυξέλλες, 25 Νοεμβρίου 2014.

Labels: 18
6